Vádat emelt az ügyészség egy 28 éves férfi ellen, aki 2015. tavaszán megölte nagyapját, hogy ne bukjon le előtte valódi életvitele miatt. Az unoka el akarta titkolni, hogy otthagyta a főiskolát, eladta a nagyapjától kapott lakást, és emellett meg akarta szerezni az idős férfi lakását, autóját és nyugdíját is. Egy szóváltás után ölte meg a nagyapját annak XI. kerületi lakásában, majd a garázsban elrejtette a holttestet.

Miután eladta a lakást, a holttestet 2016. augusztusában egy kőbányán bérelt garázsba szállította át, a rendőrség csaknem egy év múlva találta meg a tetemet, egy kukában.

Az unoka a gyilkosság után rávett egy felnőtt filmekben statisztaként többször szereplő - e körből általa ismert - 82 éves férfit arra, hogy az elhunyt nagyapjának adja ki magát. Az idős férfi nem tudott a nagyapa haláláról, de csináltatott magának egy hamis személyi igazolványt, amellyel lakáseladásnál a nagyapának adta ki magát, és elintézte, hogy az unoka elektronikusan hozzáférhessen a nagyapja nyugdíjához.

A Fővárosi Főügyészség most emelt vádat a két férfi ellen. Ha az unoka a bírósági előkészítő ülésen beismeri tettét és lemond a tárgyalás jogáról, 20 év fegyházbüntetést kaphat, míg a csalásokban részt vevő bűntársára 2,5 év börtönbüntetést kért az ügyészség.